Akviferi kartalla; suurin pohjaveden korkeus tummansinisellä ja matalin vihreällä
**Ogallalan akviferi** (engl. *Ogallala aquifer*, myös *High Plains Aquifer*) on erittäin suuri Yhdysvalloissa sijaitseva akviferi eli pohjavettä sisältävä maankuoren kerrostuma. Noin 450 000 neliökilometrin laajuinen akviferi sijaitsee Yhdysvaltain Suurilla tasangoilla. Ogallalan akviferi on tärkeä vedenlähde alueen asukkaille ja maataloudelle, ja vuonna 2013 neljännes kaikesta Yhdysvaltain maatalouden kuluttamasta vedestä oli nostettu Ogallalan akviferista. Kulutusta on kuitenkin yritetty vähentää, koska kerrostuman pohjavesivarannot ovat uusiutuneet hitaammin kuin ihmiset ovat niitä kuluttaneet. Akviferi on nimetty nebraskalaisen Ogallalan pikkukaupungin mukaan.

Maantiede
---------

Noin 450 000 neliökilometrin laajuinen akviferi sijaitsee Yhdysvaltain Suurilla tasangoilla Coloradon, Etelä-Dakotan, Kansasin, Nebraskan, New Mexicon, Oklahoman, Texasin ja Wyomingin osavaltioiden alueilla.

Geologia
--------

Ogallalan akviferi on erittäin suuri vettä varastoiva muodostuma. Se on syntynyt noin kuudesta kolmeen miljoonaa vuotta sitten mioseenin ja plioseenin epookkien aikana sedimenttimuodostumana jokien ja tuulten kuljettaessa alueelle soraa, hiekkaa, silttiä ja savea Kalliovuorilta. Muodostuman sora ja hiekka koostuvat pitkälti kvartsista.

Akviferin vesivarantojen tilavuudeksi on arvioitu 3 589 kuutiokilometriä vuonna 2015. Akviferin hitaasti uusiutuvat vesivarannot ovat syntyneet pitkän ajan kuluessa nykyistä kosteampien ilmasto-olojen vallitessa alueella. Tämäntyyppisiä vesivarantoja kutsutaan fossiiliseksi vedeksi.

Historia
--------

Center-pivot-järjestelmillä keinokasteltuja peltoja satelliittikuvassa Kansasista
Laaja maanalainen muodostuma löydettiin ensimmäisen kerran lähellä Ogallalan pikkukaupunkia Nebraskassa ja nimettiin kaupungin mukaan Ogallalan akviferiksi vuonna 1898. 1950- ja 1960-luvuilla alueen maatalous kasvoi ja kastelujärjestelmiä laajennettiin huomattavasti; uusi kasteluteknologia mahdollisti maanviljelyn perinteisesti kuivalla alueella myös vähäsateisina aikoina. Kastelujärjestelmien vesi nostettiin poraamalla syviä kaivoja Ogallalan akviferin pohjavesivarantoihin. Koska alueen pohjavesi uusiutuu hitaasti, vesivarannot alkoivat nopeasti ehtyä osista akviferin aluetta.

Yhdysvaltain geologian tutkimuskeskuksen vuonna 2017 tekemän arvion mukaan akviferin pohjaveden korkeus oli laskenut keskimäärin noin 4,8 metriä ihmisen toiminnan vuoksi. Akviferin alueen kuivissa eteläosissa pohjaveden korkeus on laskenut tätä keskimääräistä arviota selvästi enemmän, kun taas alueen pohjoisosissa lasku on ollut vähäisempää ja paikoin pohjaveden taso on jopa noussut. Pohjaveden alueellisen ehtymisen vuoksi useassa alueen osavaltiossa on alettu säädöstellä pohjaveden käyttöä, ja Yhdysvaltain geologian tutkimuskeskus on säännöllisesti tarkkaillut alueen pohjaveden korkeutta vuodesta 1988 lähtien.

Ogallalan akviferi on edelleen tärkeä vedenlähde Yhdysvaltain Suurten tasankojen asukkaille ja maataloudelle, ja vuonna 2013 neljännes kaikesta Yhdysvaltain maatalouden kuluttamasta vedestä oli nostettu Ogallalan akviferin pohjavesivarannoista. Keystone-öljyputken rakentaminen akviferin alueelle herätti vastustusta 2010-luvulla, sillä putken öljyvuotojen pelättiin saastuttavan alueen pohjavettä.

Huomioita
---------

1. ↑  Laajuus on ilmaistu lähteessä eekkereinä: "about 112 million acres".
2. ↑  Tilavuus on ilmaistu lähteessä eekkerijalkoina: "2.91 billion acre-feet".
3. ↑  Korkeuden laskun määrä on ilmaistu lähteessä jalkoina: "15,8 feet".

Lähteet
-------

1. 1 2  Käyhkö, Jukka; Laurila, Tuomas; Paranko, Jorma; Puhakka, Maarit; Taalas, Petteri; Walls, Mari; Vehmas, Jarmo; Vuorisalo, Timo; Kuusisto, Esko; Gustafsson, Jaana: "Luonnonvarat", *Maailmanlaajuiset ympäristöongelmat : uhkakuvista yhteistyöhön*, s. 24. Turun yliopisto, 2005. ISBN 951-29-2785-3. Teoksen verkkoversio (viitattu 10.5.2020).
2. 1 2 3 4 5 6  USGS: High Plains Aquifer Groundwater Levels Continue to Decline  16.6.2017. United States Geological Survey. Viitattu 10.5.2020. (englanniksi)
3. 1 2 3 4 5  Taghvaeian, Saleh; Frazier, R. Scott; Livingston, Dustin; Fox, Garey: Ogallala Aquifer  2016. Oklahoma State University. Viitattu 10.5.2020. (englanniksi)[vanhentunut linkki]
4. 1 2 3  Ogallala Aquifer North Plains Groundwater Conservation District. Viitattu 10.5.2020. (englanniksi)
5. ↑  Gurdak, Jason J.; McMahon, Peter B.; Dennehy, Kevin; Qi, Sharon L.: Chapter 2: Background on the Water Resource Beneath the High Plains (julkaisun sivu 7, joka on pdf-tiedoston sivu 17) *Water Quality in the High Plains Aquifer, Colorado, Kansas, Nebraska, New Mexico, Oklahoma, South Dakota, Texas, and Wyoming, 1999–2004*. U.S. Geological Survey. Viitattu 10.5.2020. (englanniksi)
6. ↑  fossiilinen vesi *Tieteen termipankki*. Viitattu 10.5.2020.
7. ↑  Mufson, Steven: Keystone XL pipeline may threaten aquifer that irrigates much of the central U.S. *The Washington Post*.  6.8.2012. Viitattu 10.5.2020. (englanniksi)